text: Danmarks bedste lærlinge hædret
  27 september 2013 kl. 13.19
  Fredag blev Danmarks 25 mest talentfulde lærlinge i metalindustrien hædret med Metalindustriens Lærlingepris 2013.
  Det skete i Den Sorte Diamant i København.
  De 25 lærlinge har alle afsluttet svendeprøven med et 12-tal, men det er ikke kun de faglige evner, der spiller ind. Også menneskelige kvaliteter vægtes højt i udvælgelsen, så fælles for alle vinderne er, at de også er gode kammerater og kolleger.
  Det er skoler og virksomheder, som i fællesskab har indstillet lærlinge til de eftertragtede ML-priser. De 25 er udvalgt blandt 200 kandidater.
  Følgende lærlinge her fra landsdelen blev hædret:
  Klejnsmed Johan Kjærgaard Salomonsen, Esbjerg, industritekniker Kenni Wendelbo Neergaard, Vejle, klejnsmed Mike Dahl Starup, Bække, elektronikfagtekniker Rune Langelund, Sønderborg og metaltrykker Simon Wiuff Sørensen, Fredericia.
  